Lord Est

**Lord Est** eli **Tuomo Hiironmäki** on Lempäälästä kotoisin oleva   laulaja ja lauluntekijä. Lord Estin musiikki on saanut vaikutteita pääosin karibialaisesta dancehallista, reggaestä ja socasta. Lord Estin tunnetuimpia kappaleita ovat Reggaerekka, Hellä ori ja Petri Nygårdin Selvä päivä. Yhteisbiisejä Lord Est on tehnyt myös mm. Mariskan, Cheekin, Robin Packalenin, Mikael Gabrielin, Spektin, MEGA-Ertsin, Raappanan ja Meiju Suvaksen kanssa.

## Tausta
Hiironmäki alkoi opiskella rumpujensoittoa 10-vuotiaana. Ensimmäiset keikkansa hän soitti kolme vuotta myöhemmin rumpalina isänsä iskelmäorkesterissa. Hiironmäen innostus rap- ja dancehall-musiikkia kohtaan alkoi 90-luvun alussa *Yo! MTV Raps* -ohjelman ja Tero "Daddy T-Roy" Kasken Ylen Radiomafialla isännöimän *Roots & Culture* -ohjelman ansiosta.

Vuonna 1992 Hiironmäki perusti *Ghetto Blasta* -nimisen rap/reggae-ryhmän yhdessä Zamin (Sami Kouva) ja Big Jayn (Jarno Rouhiainen) kanssa. Ghetto Blasta julkaisi englanninkielistä musiikkia c-kaseteilla ja keikkaili Tampereen seudulla. Hiironmäen graffititagi oli tuolloin Est, josta tuli myös artistinimi miehen myöhemmälle musiikkiuralle. Ghetto Blastan toiminta loppui Hiironmäen armeija-aikana 90-luvun puolivälissä.

Vuonna 1998 Hiironmäki muutti Englantiin, jossa hänen kiinnostuksensa reggae- ja dancehall-musiikkia sekä karibialaista kulttuuria kohtaan syveni entisestään. Englannissa asuessaan hän alkoi kirjoittaa biisejä suomeksi. Muutettuaan takaisin Suomeen vuonna 2000 Hiironmäki alkoi tehdä musiikkia *Lord Est* -nimellä yhdessä Taneli-veljensä eli Uncle Tanin kanssa.

## Vaiheet
### 2001–2008
Lord Est esiintyi radiossa ensi kertaa, kun Radiomafian Upteekki-ohjelma soitti hänen ensimmäistä singleään ”Viskit ja rommit”. Ensimmäisen albumin *Aatelinen* tuotti Lex Luthor, ja se äänitettiin Cosmic Studiolla, Tampereella. Lord Est teki yhteistyötä muun muassa Rockin da Northin kanssa sekä toimi vuosina 2002–2005 mikkimiehenä tamperelaisessa soundsystem-kollektiivissa nimeltä Oakleaf Soundsystem tehden ryhmän kanssa soundsystem-keikkoja. Keväällä 2005 ilmestyi Lord Estin toinen albumi *Päivät töissä*, jolta julkaistiin kaksi singleä. Kolmas albumi *Tulin teitä muistuttaan* ilmestyi tammikuussa 2008. Se nousi Suomen virallisen albumilistan 35. sijalle. Albumilta julkaistiin singleinä kappaleet ”Sun vieres on lämmin” ja ”Sä teet”. Viimeksi mainitusta julkaistiin Jaakko Mannisen ohjaama, Nokian kumisaapastehtaalla kuvattu musiikkivideo.

### 2009
Kesäkuussa 2009 Lord Est julkaisi kolme aikaisempaa levyä sisältävän Trilogy-kokoelma-albumin. Saman vuoden syyskuussa julkaistiin Lord Estin neljäs studioalbumi *Se on päätetty*. Albumin ensimmäinen single ”Nyt saa juhlia taas” oli ensisoitossa Yle X:llä vappuaattona 2009. Toisella singlellä, ”Tänään räjähtää” vieraili diplomitanssinopettaja Åke Blomqvist. Kolmas single ”Keho on mun temppeli” julkaistiin myös videona.

### 2011
Lord Estin viides studioalbumi *Sonmoro Senjoro* julkaistiin 23. marraskuuta 2011, ja se nousi Suomen virallisen albumilistan 33. sijalle. Albumin tuotannosta vastasi pääosin MMEN. Albumin esikoissingle ”Reggaerekka” ilmestyi 30. toukokuuta 2011. Kappaleella vierailee rap-artisti Petri Nygård. ”Reggaerekka” nousi parhaimmillaan Suomen virallisen listan kärkeen. Singleä on myyty 6370 kappaletta, mikä oikeuttaa kultalevyyn. Toinen single albumilta oli ”Juoksen vapaana kaupunkiin”, joka ilmestyi digisinglenä 3.&nbsp;lokakuuta 2011. 

### 2012–2014
Lord Est oli mukana Pepsin mainoskampanjassa keväällä ja kesällä 2012, kampanjaan liittyvä single ”Pelaat ja juhlit” julkaistiin 2.&nbsp;huhtikuuta 2012. Kampanjan aikana Lord Est näkyi katumainoksissa, Pepsi-pulloissa ja TV-mainoksissa. Pulloihin ja mainoksiin oli lisätty Augmented Reality -tekniikalla linkkejä videoihin, joissa Lord Est esiintyy. ”Pelaat ja juhlit” -kappale julkaistiin myöhemmin myös Lord Est -kokoelmalla *Lestin ruudeimmat*, joka sisältää kaikki Lord Estin suurimmat hitit. Alkuvuodesta 2013 Lord Est aloitti yhteistyön suomalaisen tuottajan MGI:n kanssa.

Vuosina 2011 ja 2012 Lord Est matkusteli Länsi-Afrikassa ja innostui paikallisesta musiikkikulttuurista ja kappaleiden toiveikkuudesta. Matkat johtivat kesäfiiliiksiä henkivän ”Jotain mukavaa” -kappaleen julkaisemiseen kesäkuussa 2013. Suomen ensimmäinen Afrobeat-kappale on kerännyt tähän mennessä 600&nbsp;000 YouTube-katselua.

Tammikuussa 2014 Lord Est julkaisi yhdessä Spektin kanssa singlen ”Hanat auki”. Tipattoman tammikuun loppumista juhlistava video kuvattiin 30 asteen pakkasessa Arctic SnowHotel -lumihotellissa Rovaniemellä.

### 2015
Lord Estin kuudes albumi *Ilo-olo* ilmestyi 5.&nbsp;kesäkuuta 2015. Uusien kappaleiden lisäksi albumi sisältää myös singlet ”Hanat auki” (mukana Spekti), ”Jotain mukavaa”, ”Anna illan jatkuu” ja ”Kun sä astut huoneeseen (Richter)”. Levyn on tuottanut MGI (Henri Lanz). Albumilla kuullaan myös Lord Estin veljen Uncle Tanin sävellyksiä.

### 2016
Single ”Ralleissa” (mukana Peris) julkaistiin 10. maaliskuuta 2016. Periksen osalta kappale on ensilevytys. Vauhdikkaalla videolla unelmoidaan rallilegenda Markku Alénin tyyliin ajamisesta. Kappaleen kertosäe ”mä pumppaan niin ku Markku Alén” viittaa 1980-luvun puoliväliin, B-ryhmän rallitykkien aikaan, jolloin autoja ohjattiin paljolti kaasua pumppaamalla.

## Diskografia

### Albumit
* *[[Aatelinen (albumi)|Aatelinen]]* (2002)
* *[[Päivät töissä]]* (2005)
* *[[Tulin teitä muistuttaan]]* (2008)
* *[[Trilogy (Lord Estin albumi)|Trilogy]]* (kokoelma, 2009)
* *[[Se on päätetty]]* (2009)
* *[[Sonmoro senjoro]]* (2011)
* *[[Lestin ruudeimmat]]* (kokoelma, 2012)
* *[[Ilo-olo]]* (2015)

### Singlet

* *Viskit ja rommit (2001)*
* *Talvi (2002)*
* *Linko (2002)*
* *Heristä nyrkkii (2005)*
* *Hellä ori feat. Mariska (2005)*
* *Sä teet (2008)*
* *Ilman itsekurii (2008)*
* *Jotkut muijat feat. Mariska (2008)*
* *Sun vieressä on lämmin (2008)*
* *Nyt saa juhlia taas (2009)*
* *Tänään räjähtää (2009)*
* *Keho on mun temppeli (2009)*
* *Reggaerekka feat. Petri Nygård (2011)*
* *Juoksen vapaana kaupunkiin (2011)*
* *Vuosi vaihtuu (2011)*
* *Pelaat ja juhlit (2012)*
* *Huono päivä, hyvä ilta (2012)*
* *Jotain mukavaa (2013)*
* *Hanat auki feat. Spekti (2014)*
* *Bad niinku Badding (2014)*
* *Anna illan jatkuu (2015)*
* *Kun  sä astut huoneeseen feat. Juju (2015)*
* *Ralleissa feat. Peris (2016)*
* *Dirlandaa (2016)*
* *Isä tulee (2017)*
* *Bumpperi (2018)*
* *Ota shottii ku sotilas feat. Petri Nygård (2018)*
* *Kaverin äiti (2019)*
* *Tuuttaat varattuu feat. Raappana (2019)*
* *Keski-Suomeen feat. Meiju Suvas (2019)*
* *Keski-Suomeen remix feat. Yksi Totuus (2020)*
* *LINKO feat. MEGA-Ertsi (2020)*
* *Tappituntuma (2020)*
**Poju & Lord Est Vanhojen tanssit (2021)*
**Exit plääni (2021)*
**Kostee ku Saimaa (2022)*
**Hän on män (2023)*
*Ylänuotti (2024)

## Lähteet

## Aiheesta muualla

* Virallinen kotisivu
* Lord Est YouTube-sivustolla
*